62018TJ0690_RES
Υπόθεση T-690/18
Sony Interactive Entertainment Europe Ltd
κατά
Γραφείου Διανοητικής Ιδιοκτησίας της Ευρωπαϊκής Ένωσης
Απόφαση του Γενικού Δικαστηρίου (όγδοο τμήμα) της 19ης Δεκεμβρίου 2019
«Σήμα της Ευρωπαϊκής Ένωσης – Διαδικασία για την κήρυξη εκπτώσεως – Λεκτικό σήμα της Ευρωπαϊκής Ένωσης Vita – Απόφαση που εκδίδεται κατόπιν ακυρώσεως προγενέστερης αποφάσεως από το Γενικό Δικαστήριο – Άρθρο 65, παράγραφος 6, του κανονισμού (ΕΚ) 207/2009 [νυν άρθρο 72, παράγραφος 6, του κανονισμού (ΕΚ) 2017/1001] – Δεδικασμένο»
Προσφυγή ακυρώσεως – Ακυρωτική απόφαση – Αποτελέσματα – Υποχρέωση λήψεως μέτρων εκτελέσεως – Περιεχόμενο – Συνεκτίμηση τόσο του σκεπτικού όσο και του διατακτικού της αποφάσεως – Αναδρομικότητα της ακυρώσεως
(Κανονισμός 207/2009 του Συμβουλίου, άρθρο 65 § 6)
(βλ. σκέψεις 45, 54)
Σήμα της Ευρωπαϊκής Ένωσης – Δικονομικές διατάξεις – Αιτιολόγηση των αποφάσεων –Άρθρο 75, πρώτη περίοδος, του κανονισμού 207/2009 – Ίδιο περιεχόμενο με εκείνο του άρθρου 296 ΣΛΕΕ
(Άρθρο 296 ΣΛΕΕ· κανονισμός 207/2009 του Συμβουλίου, άρθρο 75, πρώτη περίοδος)
(βλ. σκέψη 47)
Προσφυγή ακυρώσεως – Λόγοι – Έλλειψη αιτιολογίας ή ανεπαρκής αιτιολογία – Εσφαλμένη εκτίμηση – Διάκριση
(άρθρα 263 ΣΛΕΕ και 296 ΣΛΕΕ)
(βλ. σκέψη 48)
Ένδικη διαδικασία – Δεδικασμένο – Περιεχόμενο
(βλ. σκέψη 52)
Περίληψη
Στην απόφαση Sony Interactive Entertainment Europe κατά EUIPO – Vieta Audio (Vita) (T‑690/18), η οποία εκδόθηκε στις 19 Δεκεμβρίου 2019, το Γενικό Δικαστήριο αποφάνθηκε επί της εκτάσεως του δεδικασμένου που απορρέει από την απόφασή του στην υπόθεση Sony Computer Entertainment Europe κατά EUIPO – Vieta Audio (Vita), (στο εξής: απόφαση T‑35/16) (
1
). Με την παρούσα απόφαση, το Γενικό Δικαστήριο ακύρωσε την απόφαση του τετάρτου τμήματος προσφυγών του Γραφείου Διανοητικής Ιδιοκτησίας της Ευρωπαϊκής Ένωσης (EUIPO), σχετικά με διαδικασία για την κήρυξη εκπτώσεως από τα δικαιώματα (
2
) επί του σήματος της Ευρωπαϊκής Ένωσης Vita, η οποία εκδόθηκε κατόπιν της ακυρώσεως από το Γενικό Δικαστήριο, με την απόφασή του T-35/16, προγενέστερης αποφάσεως του πέμπτου τμήματος προσφυγών (στο εξής: προγενέστερη απόφαση).
Με την απόφαση T-35/16, το Γενικό Δικαστήριο είχε ακυρώσει την προγενέστερη απόφαση λόγω ελλείψεως αιτιολογίας την οποία είχε εξετάσει αυτεπαγγέλτως, επισημαίνοντας ωστόσο ότι η αιτιολογία δεν ήταν ελλιπής ως προς ορισμένα στοιχεία της προγενέστερης αυτής αποφάσεως. Όσον αφορά τα στοιχεία αυτά, το τέταρτο τμήμα προσφυγών έκρινε ότι δεσμευόταν από τα συμπεράσματα του πέμπτου τμήματος προσφυγών εφόσον, κατά την άποψή του, το Γενικό Δικαστήριο τα είχε επικυρώσει.
Εν προκειμένω, το Γενικό Δικαστήριο έκανε δεκτό τον λόγο ακυρώσεως τον οποίο προέβαλε η προσφεύγουσα υποστηρίζοντας ότι το τέταρτο τμήμα προσφυγών δεν συμμορφώθηκε προς την υποχρέωσή του να λάβει τα μέτρα που συνεπαγόταν η εκτέλεση της αποφάσεως Τ‑35/16 (
3
). Αφενός, κατά το Γενικό Δικαστήριο, από την απόφασή του Τ-35/16 προκύπτει ότι αυτό δεν αποφάνθηκε επί της ουσιαστικής νομιμότητας της προγενέστερης αποφάσεως και ότι, συνεπώς, το δεδικασμένο αφορά αποκλειστικώς την αιτιολογία, ως ουσιώδη τύπο, της προγενέστερης αποφάσεως, και όχι την ουσιαστική νομιμότητά της. Αφετέρου, το Γενικό Δικαστήριο υπενθύμισε ότι το δεδικασμένο καταλαμβάνει μόνον εκείνα τα σημεία του σκεπτικού της αποφάσεως που θεμελιώνουν το διατακτικό της, με το οποίο είναι, ως εκ τούτου, αρρήκτως συνδεδεμένα. Κατά συνέπεια, δεν μπορεί να γίνει δεκτό ότι τα στοιχεία της προγενέστερης αποφάσεως για τα οποία το Γενικό Δικαστήριο είχε επισημάνει ότι ήταν ορθώς αιτιολογημένα έχουν αποκτήσει ισχύ δεδικασμένου.
Κατόπιν των προεκτεθέντων, το Γενικό Δικαστήριο έκρινε ότι το τέταρτο τμήμα προσφυγών δεν δεσμευόταν από τα συμπεράσματα του πέμπτου τμήματος προσφυγών και όφειλε, επομένως, να αποφανθεί εκ νέου επί όλων των κρίσιμων ζητημάτων σχετικά με την έκπτωση από τα δικαιώματα επί του επίμαχου σήματος.
(
1
)	Απόφαση της 12ης Δεκεμβρίου 2017, Sony Computer Entertainment Europe κατά EUIPO – Vieta Audio (Vita) (T-35/16, μη δημοσιευθείσα, EU:T:2017:886).
(
2
)	Κατά το άρθρο 51, παράγραφος 1, στοιχείο αʹ, του κανονισμού (ΕΚ) 207/2009 του Συμβουλίου, της 26ης Φεβρουαρίου 2009, για το σήμα της Ευρωπαϊκής Ένωσης (ΕΕ 2009, L 78, σ. 1).
(
3
)	Λόγος με τον οποίον προβαλλόταν παράβαση του άρθρου 65, παράγραφος 6, του κανονισμού (ΕΚ) 207/2009.